《荐福寺红梅诗》
元代·谢应芳

红梅阁下红梅树，陵谷变时风拔去。尧峰老禅归故山，觅得孤根栽旧处。

年年春到花时节，一枝五出胭脂雪。春风笑面岁寒心，光尘混融风韵别。

老禅道服忘妍丑，品题假我扶犁手。黄州定慧海棠花，可与齐名传不朽。

月香水影象王宫，杂花世界将无同。几度拈花有人笑，吾将请问瞿昙翁。

作者简介：谢应芳（1295～1392）元末明初学者。字子兰，号龟巢，常州武进（今属江苏）人。自幼钻研理学，隐白鹤溪上，名其室为“龟巢”，因以为号。授徒讲学，议论必关世教，导人为善，元末避地吴中，明兴始归，隐居芳茂山，素履高洁，为学者所宗，有《辨惑编》、《龟巢稿》等。